Diari Oficial de la Generalitat Valenciana


Sumari del DOGV 4142, del 05-12-2001 (2001/11590)

ORDRE de 20 de novembre de 2001, de la Conselleria d'Agricultura, Pesca i Alimentació, per la qual es convoca i es regula la concessió de quotes de noves plantacions de vinya de vinificació a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4142

Data del DOGV
:   05-12-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/11138


Data del document
:   20-11-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Correcció d'errades

 Descriptors 

:   * viticultura
    * raïm
    * vinya
    * vi

ORDRE de 20 de novembre de 2001, de la Conselleria d'Agricultura, Pesca i Alimentació, per la qual es convoca i es regula la concessió de quotes de noves plantacions de vinya de vinificació a la Comunitat Valenciana. [2001/X11694]
  
En el Reglament (CE) núm. 1.493/1999, del Consell, de 17 de maig de 1999, s'estableix l'organització comuna del mercat vitivinícola, i en el Reglament (CE) 1.227/2000, de la Comissió, de 31 de maig de 2000, es fixen les disposicions d'aplicació d'aquell pel que fa al potencial vitícola.
  
La present ordre té per objecte distribuir 989,5579 hectàrees que són part de les concedides a la Comunitat Valenciana pel Ministeri d'Agricultura, Pesca i Alimentació, segons acord pres en la Conferència Sectorial de 25 d'octubre de 1999, en el qual es van repartir, entre les comunitats autònomes, les superfícies concedides a Espanya sobre la base de l'article 6 del Reglament (CE) 1.493/1999. Aquestes superfícies han de destinar-se a la producció de vins de qualitat a zones emparades per denominacions d'origen o a zones amb indicació geogràfica protegida, segons l'apartat 2 de l'article 3 d'aquest reglament.
  
Per això, oïdes les organitzacions professionals agràries, els consells reguladors de denominació d'origen o indicació geogràfica i les organitzacions de productors, a proposta del director general de Producció Agrària,
  
ORDENE
  
Article 1
  
Per mitjà d'aquesta ordre es regula la concessió de drets de noves plantacions de vinya de vinificació a zones emparades per denominacions d'origen o indicació geogràfica de la Comunitat Valenciana, sobre la base de l'apartat 2 de l'article 3 i de l'apartat 1.a de l'article 6 del Reglament (CE) 1.493/1999, del Consell, i de l'acord en la Conferència Sectorial d'Agricultura i Desenvolupament Rural de 25 d'octubre de 1999.
  
Article 2
  
1. Podran ser beneficiaris de quotes de nova plantació aquells viticultors que complisquen els requisits següents:
  
- Tenir la condició de viticultors i, per tant, trobar-se inscrits en el Registre Vitícola de la Comunitat Valenciana o haver sol·licitat la inscripció amb anterioritat a la data de publicació d'aquesta ordre.
  
- Tenir inscrites en el Registre Vitícola totes les seues parcel·les situades a la Comunitat Valenciana o sol·licitar-ne, si no ho ha fet ja, la inscripció simultània amb la sol·licitud de nova plantació.
  
- Tenir totes les seues vinyes en situació regular. En el cas de tenir alguna parcel·la en situació irregular, haurà d'haver presentat la seua sol·licitud de regularització o haurà de sol·licitar-la simultàniament amb la sol·licitud de nova plantació.
  
- No estar en possessió de drets de replantació o, en el cas de disposar-ne, comprometre's a utilitzar-los prèviament o simultàniament amb el dret de nova plantació que se li concedisca.
  
- No haver-se beneficiat d'una prima per abandó definitiu de vinya en les últimes cinc campanyes ni durant la campanya en curs.
  
- No haver cedit drets de replantació durant les cinc campanyes precedents ni durant la campanya en curs.
  
- Tenir totes les parcel·les de la seua explotació inscrites en el consell regulador de la denominació d'origen o indicació geogràfica corresponent.
  
2. Els beneficiaris hauran d'adoptar els compromisos següents:
  
- No acollir-se en cap de les parcel·les de la seua explotació a primes per abandó definitiu de vinya en els pròxims cinc anys.
  
- No cedir drets de la seua explotació durant els pròxims cinc anys.
  
- Mantenir el cultiu de vinya en la parcel·la de nova plantació durant un mínim de deu anys.
  
- Compromís d'inscriure la parcel·la de nova plantació en el consell regulador de la denominació d'origen o indicació geogràfica corresponent en el moment de formalitzar l'autorització de plantació.
  
Article 3
  
1. Les sol·licituds, segons el model de l'annex 1 d'aquesta ordre, es presentaran degudament emplenades a les oficines comarcals o als serveis territorials de la Conselleria d'Agricultura, Pesca i Alimentació, o als llocs previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, fins al 31 de gener de 2002.
  
Les sol·licituds aniran acompanyades de la documentació següent:
  
- Fotocòpia del DNI.
  
- Si és procedent, fotocòpia de la sol·licitud d'actualització del Registre Vitícola.
  
- Si és procedent, fotocòpia de la sol·licitud de regularització de parcel·les irregulars.
  
- En cas de jove agricultor, justificant d'estar d'alta en el règim especial agrari de la Seguretat Social.
  
- Si és procedent, justificant de ser agricultor a títol principal segons la definició de l'article 2 de la Llei 19/1995, de 4 de juliol, de Modernització d'Explotacions Agràries.
  
- En el cas d'entitats associatives agràries, haurà de presentar el llistat de socis que hi pertanyen, diligenciat pel registre corresponent.
  
2. Una vegada resoltes les sol·licituds, aquells viticultors als quals se'ls concedisca un dret de nova plantació hauran de formalitzar la sol·licitud de plantació mitjançant l'emplenament i la presentació de l'imprés d'autorització de plantació corresponent en el termini d'un mes comptador a partir de la data de recepció de la notificació de concessió de la nova plantació. En cas contrari, se'ls tindrà per desistits de la petició i es concedirà la dita superfície a un altre viticultor.
  
Article 4
  
Les varietats a plantar hauran d'estar classificades com a recomanades per la Comunitat Valenciana, segons el Reial Decret 1.472/2000, de 4 d'agost, i al seu torn hauran d'estar incloses entre les varietats admeses en el reglament del consell regulador de la denominació d'origen o indicació geogràfica corresponent.
  
Article 5
  
Les noves plantacions es concediran segons la distribució següent:
  
1. Repartiment per àmbit geogràfic:
  
- 250 hectàrees per a l'àmbit de la Denominació d'Origen Alacant,
  
- 357 hectàrees en la Denominació d'Origen Utiel-Requena,
  
- 309 hectàrees en la Denominació d'Origen València
  
- 73,5579 hectàrees per a les indicacions geogràfiques de vins de la terra a la província de Castelló.
  
Aquestes quantitats assignades a cada àmbit geogràfic podran incrementar-se amb les superfícies concedides en convocatòries anteriors i que siguen objecte de renúncia dins del mateix àmbit geogràfic.
  
2. En cada una de les zones del punt anterior, i per als viticultors a qui no se'ls va concedir quota de noves plantacions en la convocatòria referent a l'Ordre de 22 de novembre de 2000, d'aquesta conselleria, es reservarà:
  
- Un 40% de les noves plantacions per a joves agricultors segons la definició de l'article 2 de la Llei 19/1995, de 4 de juliol, de Modernització d'Explotacions Agràries, que estiguen d'alta en el règim especial agrari de la Seguretat Social en el moment de presentar la sol·licitud.
  
- Un 35% per a agricultors a títol principal segons la definició de l'article 2 de la Llei 19/1995, de 4 de juliol, de Modernització d'Explotacions Agràries.
  
- Un 25% per a la resta de viticultors.
  
En el cas que n'hi haja quota suficient s'atendran les noves sol·licituds dels viticultors que van obtenir quota d'acord amb l'esmentada Ordre de 22 de novembre de 2000, aplicant aquesta mateixa distribució.
  
3. Dins de cadascun dels grups de l'apartat 2, es concediran segons la puntuació aconseguida aplicant el barem següent:
  
- Viticultors que amb les parcel·les de nova plantació realitzen concentració de vinya en ser confrontants amb altres vinyes de la seua explotació: 3 punts.
  
- Viticultors que en les parcel·les de nova plantació instal·len sistema de conducció en emparrat: 1 punt.
  
4. a) Si algun dels col·lectius mencionats en l'apartat 2 no aconsegueix el percentatge que se li ha assignat, la superfície sobrant es distribuirà proporcionalment entre els altres dos grups dins del mateix àmbit geogràfic.
  
b) En cas que en alguna zona de les indicades en l'apartat 1 les sol·licituds presentades, una vegada aplicats els límits de superfície per viticultor, no arriben a cobrir la superfície assignada, aquesta es distribuirà entre les altres zones, amb prioritat per a la província de Castelló fins a cobrir en total 90 hectàrees, incloses les assignades segons el punt 1.
  
c) En cas d'igualtat entre diverses sol·licituds en aplicar l'apartat 3, l'adjudicació quedarà determinada per l'ordre de presentació de les sol·licituds.
  
Article 6
  
1. La superfície mínima de la parcel·la a plantar serà de 0,5 ha. S'hi admetran superfícies inferiors de nova plantació si donen lloc a una superfície mínima de 0,5 hectàrees en unir-se a una altra vinya de l'explotació del viticultor.
  
2. La superfície màxima a concedir per explotació serà de 2 ha. En el cas de cooperatives o societats agràries de transformació l'objectiu de les quals siga l'explotació en comú, la superfície màxima a plantar per explotació serà de 6 ha. Es dóna un marge d'un 5% per a completar parcel·les.
  
3. Si, en aplicar els criteris de l'article 5 i els límits establits en els apartats 1 i 2 d'aquest article, es produïren sobrants, es podrà incrementar la superfície de cadascun dels expedients que hagen sol·licitat més superfície que l'assignada en principi. Aquest increment serà en quantitats iguals per a cada expedient fins a cobrir la superfície sol·licitada per cada un mentre n'hi haja prou quota.
  
Article 7
  
Una vegada concedit el dret de plantació, i sol·licitada i autoritzada aquesta, la plantació s'ha de realitzar i comunicar al cap dels serveis territorials de la província corresponent abans que finalitze la segona campanya següent a aquella en què s'hagen concedit. En cas de renúncia d'algun viticultor, es procedirà a concedir la superfície de nova plantació a un altre, seguint les prioritats establides.
  
Article 8
  
El director general de Producció Agrària resoldrà les sol·licituds presentades. El termini per a la tramitació i resolució de les sol·licituds serà de tres mesos a partir de la data en què acabe el termini de presentació d'aquestes. Les sol·licituds en què no es produïsca una resolució expressa s'entendran denegades.
  
DISPOSICIONS FINALS
  
Primera
  
Es faculta el director general de Producció Agrària perquè dicte les disposicions necessàries per al desenvolupament i l'aplicació d'aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 20 novembre de 2001
  
La consellera d'Agricultura, Pesca i Alimentació,
  
MARIA ÀNGELS RAMON-LLIN I MARTÍNEZ
  
ANNEX 1
  
El Sr./La Sra. \_\_\_, amb NIF\_\_\_ i domicili a \_\_\_ de \_\_\_, codi postal \_\_, en nom propi o en representació de la cooperativa o SAT \_\_\_, l'objectiu de la qual és l'explotació en comú.
  
EXPOSA
  
Que té la condició de viticultor i compleix les següents condicions:
  
- No haver-se beneficiat de prima per abandó definitiu de la vinya en les últimes 5 campanyes ni en l'actual.
  
- Té totes les parcel·les de l'explotació inscrites en el CRDO o en la indicació geogràfica corresponent.
  
- No està en possessió de drets de replantació o disposa de drets però es compromet a utilitzar-los prèviament o simultàniament amb els drets de plantació que se'm concediran.
  
- No té parcel·les vitícoles en situació irregular.
  
- Ha sol·licitat la regularització voluntària de les parcel·les en situació irregular (aporta fotocòpia de la sol·licitud).
  
Així mateix, en el cas que li siga concedida la nova plantació, adopta els compromisos següents:
  
- No acollir-se en cap de les parcel·les de la meua explotació a primes per abandó definitiu de vinya en els pròxims 5 anys.
  
- No cedir drets de la meua explotació en els pròxims 5 anys.
  
- Mantenir el cultiu de la vinya en la parcel·la de nova plantació durant un període mínim de 10 anys.
  
- Inscriure la parcel·la de nova plantació en el CRDO o en la indicació geogràfica corresponent.
  
SOL·LICITA
  
Quota de nova plantació en la Denominació \_\_, en les parcel·les següents:
  
Adjunte a aquesta sol·licitud la documentació següent:
  
-DNI/NIF
  
Fitxa d'explotació del Registre Vitícola
  
--Fotocòpia de la sol·licitud d'actualització/regularització
  
-Acreditació, si és procedent, d'estar inscrit en el règim especial agrari de la Seguretat Social
  
-Plans cadastrals
  
-Certificat, si és procedent, del llistat de socis (si és SAT o coop.)
  
-Justificació, si és procedent que el viticultor és agricultor a títol principal
  
\_\_, \_\_ d \_\_ de 200\_\_
  
EL SOL·LICITANT
  
Firmat: \_\_
  
CONSELLERIA D'AGRICULTURA, PESCA I ALIMENTACIÓ
  
ANNEX II
  
Model d'instància-sol·licitud
  
El Sr. ..., amb domicili a ..., carrer ..., i amb DNI ..., com a representant legal nomenat per l'agrupació de (núm.) ... viticultors, segons el document que figura en l'annex, del projecte (títol) ...
  
A l'empara del Reglament (CE) núm. 1.493/1999, del Consell, de 17 de maig, pel qual s'estableix l'organització comuna del mercat vitivinícola, del Reglament (CE) núm. 1.227/2000, de la Comissió, de 31 de maig, i del Reial Decret 1.472/2000, pels quals es regula el potencial de producció vitícola.
  
Presenta el projecte de reestructuració i reconversió de la vinya (títol) ... format per ... viticultors de la/les localitat/s d ..., província d ..., per actuar sobre una superfície de vinya d ... hectàrees, amb un pressupost total d ... milions de pessetes (... euros), i, per tant,
  
SOL·LICITA
  
Una participació comunitària del 50/75 per cent de les inversions previstes, equivalents a ... milions de pessetes (...euros).
  
L'agrupació aporta un import d ... milions de pessetes (... euros).
  
Els treballs de reestructuració es desenvoluparan durant ... anys a partir de la data de l'aprovació, segons el calendari previst en l'annex corresponent.
  
El resum d'inversions i el finançament seria:
  
 Pessetes Euros
  
FEOGA-Garantia
  
Beneficiaris
  
Total projecte
  
..., ... d ... de ...
  
Firmat: .....